สนับสนุนเกษตรกรผู้เลี้ยงกุ้งและผู้ประกอบการ ใช้ประโยชน์จากความตกลงการค้าเสรี ขยายตลาดส่งออก
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า กรมเจรจาการค้าระหว่างประเทศ ได้จัดเวทีหารือกับเกษตรกรและผู้ประกอบการสินค้ากุ้ง รวมทั้งแลกเปลี่ยนข้อมูลสถานการณ์การผลิตและการค้าของสินค้าเป้าหมาย ตลอดจนให้ความรู้เรื่องการส่งออกและการใช้ประโยชน์จากความตกลงการค้าเสรี (FTA) ที่ไทยได้จัดทำกับ 18 ประเทศ รวม 14 ฉบับ อาทิ อาเซียน จีน ญี่ปุ่น อินเดีย และนิวซีแลนด์ เพื่อเพิ่มขีดความสามารถทางการแข่งขันในตลาดต่างประเทศให้กับสินค้ากุ้ง ทั้งนี้ ภายหลังลงพื้นที่พบปะกลุ่มเกษตรกรผู้เลี้ยงกุ้ง จังหวัดสุราษฎร์ธานี ทำให้เห็นความสำเร็จที่เป็นรูปธรรม ในด้านการพัฒนาสินค้ากุ้งและผลิตภัณฑ์ที่มีคุณภาพ เป็นที่ยอมรับของนานาประเทศ ตั้งแต่กระบวนการต้นน้ำจนถึงปลายน้ำ ทั้งการเพาะเลี้ยงลูกกุ้ง การแช่เย็นแช่แข็งเพื่อคงคุณภาพและยืดอายุการเก็บรักษา กระบวนการแปรรูปเพื่อการบริโภคภายในประเทศและเพื่อส่งออกเป็นอาหารพร้อมทานให้มีมูลค่าสูง ซึ่งสหกรณ์ผู้เลี้ยงกุ้งแห่งนี้ ได้อาศัยความร่วมมือกันระหว่างสมาชิก แก้ไขปัญหาต่างๆ อย่างเข้มแข็ง จนสามารถสร้างความมั่นใจให้กับผู้บริโภค อีกยังมีความพร้อมใช้ประโยชน์จาก FTA ในการส่งออกไปตลาดการค้าเสรี ซึ่งเน้นเจาะตลาดผู้บริโภคที่ใส่ใจสินค้าเพื่อสุขภาพ ปลอดภัยและรักษ์สิ่งแวดล้อม โดยกระทรวงพาณิชย์ พร้อมช่วยสนับสนุนและแก้ไขปัญหาของเกษตรกรผู้เลี้ยงกุ้ง เพื่อให้สินค้ากุ้งสามารถส่งออกและทำรายได้เข้าประเทศได้มากขึ้นต่อไปทั้งนี้ ในช่วง 10 เดือน (ม.ค.-ต.ค. 65) ไทยส่งออกกุ้งไปตลาดโลก มูลค่ากว่า 1,287 ล้านดอลลาร์สหรัฐ ตลาดส่งออกสำคัญ อาทิ สหรัฐฯ ญี่ปุ่น จีน เกาหลีใต้ และไต้หวัน โดยไทยเป็นผู้ส่งออกกุ้งและกุ้งแปรรูปเป็นอันดับที่ 7 ของโลก ซึ่งปัจจุบันประเทศคู่ FTA (อาเซียน จีน ออสเตรเลีย นิวซีแลนด์ ฮ่องกง ชิลี เปรู) ได้ยกเว้นภาษีนำเข้าสินค้ากุ้งและกุ้งแปรรูปจากไทยทุกรายการแล้ว